emu
Store norske leksikon,Biologi,Dyreriket,Ryggstrengdyr,Virveldyr,Fugler,Kasuarfugler,Kasuarfamilien,Dromaius
Emu er verdens nest høyeste fugl etter struts. Den tilhører kasuarfamilien i ordenen kasuarfugler, og er eneste nålevende art i slekten Dromaius.
To dvergformer av emu fra øyene Kangaroo og King utenfor Australias sørkyst regnes ofte som egne arter. Disse døde ut tidlig på 1800-tallet. Beskrivelse Emuen blir rundt 1,7 meter høy og veier om lag 50 kilo. Den har ingen kam (hjelm) på hodet, slik som enkelte kasuararter, og skiller seg dessuten fra kasuarene ved at den er fjærkledd på halsen og hodet bortsett fra en bar, blå flekk på hver side av halsen. Fjærdrakten er gråbrun, hos ungene med gule og svarte lengdestriper. Synbare vinger og hale mangler. Levesett Emuen legger cirka 8–15 egg i kullet og ruger i to måneder. Den lever i steppeområder i Australia og opptrer til dels i små flokker. Emuen ernærer seg av plantekost og trives godt i fangenskap. Les mer i Store norske leksikon kasuarfugler Dyreliv i Australia